གྲུབ་མཐའ་ཐོག་མར་བཀའ་གདམས་པ་དང་ཕྱིས་སུ་དགེ་ལུགས་པར་གྱུར།དེ་ནས་ཆོས་རྗེ་དོན་གྲུབ་རིན་ཆེན་མཆོགདབུས་གཙང་ནས་ལྷ་དང་བླ་མའི་ལུང་བསྟན་ལྟར་མདོ་སྨད་དུ་དཔལ་ལྡན་བྱ་ཁྱུང་དགོན་གྱི་གནས་འཚོལ་བར་ཕེབས་སྐབས།རོང་བོ་བླ་མ་བསམ་གཏན་རིན་ཆེན་གྱིས་གདན་དྲངས་པ་ལྟར་རོང་བོ་བཀའ་གདམས་དགོན་ཆེན་དུ་ཕེབས་ནས།རོང་བོ་བླ་མ་བསམ་གཏན་རིན་ཆེན་གཙོས་ཚོགས་མང་ལ་ཐུགས་རྗེ་ཆེན་པོ་བཅུ་གཅིག་ཞལ་གྱི་དབང་དང་།བཀའ་གདམས་ལྷ་བཞིའི་རྗེས་གནང་དང་བཤད་པ།ཐུགས་རྗེ་ཆེན་པོ་ཕྱག་སྟོང་སྤྱན་སྟོང་དང་།པདྨ་སྙིང་པོ།དོན་ཡོད་ཞགས་པ།བཀའ་གདམས་ཐིག་ལེ་བཅུ་དྲུགབཀའ་གདམས་ཕ་ཆོས་དང་བུ་ཆོས།བཀའ་གདམས་གཞུང་དྲུག་སོགས་ཀྱི་ལུང་གནང་བར་མ་ཟད།རོང་བོ་བླ་མ་བསམ་གཏན་རིན་ཆེན་ལ་མདོ་སྡེ་བསྐལ་བཟང་དང་ཐར་མདོའི་ལུང་།དབུ་མ་རིགས་ཚོགས་དྲུག་དང་ལྷོ་བྲག་བཀའ་འབུམ་གྱི་བཤད་པ།མི་ཏྲ་བརྒྱ་རྩ་སོགས་ཀྱི་དབང་དང་རྗེས་གནང་།རོང་བོ་བླ་མ་བསམ་གཏན་རིན་ཆེན་ལ་བསྙེན་རྫོགས་ཀྱི་སྡོམ་པ་བསྩལ་བ་སོགས་དམ་པའི་ཆོས་ཀྱི་འཁོར་ལོ་རྒྱ་ཆེར་བསྐོར།དུས་སྐབས་དེར་རོང་བོ་བཀའ་གདམས་དགོན་ཆེན་དུ་ལྷ་ཁང་གཅིག་དང་།གྲྭ་ཤག་ཉི་ཤུ་ཙམ་ལས་རྟེན་བཞེངས་ཀྱི་སྐོར་མང་པོ་མེད་པར་གྲགས།དེ་ནས་བཟུང་རོང་བོ་བླ་མ་བསམ་གཏན་རིན་ཆེན་གྱི་གཙོས་སྐུ་མཆེད་ཀུན་སྤངས་གྲགས་པ་རྒྱལ་མཚན་དང་།ཏཱ་ཀཽ་ཤྲཱི་བློ་གྲོས་སེང་གེ་གཉིས་ཀྱིས་རིམ་པར་གདན་ས་ལེགས་པར་བསྐྱངས་པ་དང་།ཁྱད་པར་དུ་མིང་རྒྱལ་རབས་ཀྱི་གོང་མ་ཟོན་ཏེས་ཀཽ་ཤྲཱི་བློ་གྲོས་སེང་གེ་གོང་མའི་ཕོ་བྲང་དུ་གདན་འདྲེན་གྱི་མི་སྣ་སྔ་ཕྱིར་མངགས་པ་ལྟར་གོང་མའི་ཕོ་བྲང་དུ་ཕེབས།རྒྱལ་པོ་འཁོར་བཅས་ལ་རྣམ་འཇོམས་དཀར་བོའི་རྗེས་གནང་སོགས་གསུངས།ཆོས་གོས་ཉི་ཟེར་ལ་འགེལ་བ་སོགས་གྲུབ་རྟགས་མང་དུ་བསྟན།དེའི་ཚེ་གོང་མའི་ལུང་ལས།བློ་གྲོས་སེངྒེ་ཁྱོད་ནི་སྟོན་པ་ལ་དད་ཅིང་།བསྟན་པའི་བྱ་བ་རྒྱ་ཆེར་མཛད་པ་ངོ་མཚར་ཆེ་ཞེས་བསྔགས་བརྗོད་གནང་བར་མ་ཟད།ཏཱ་ཀཽ་ཤྲཱིའི་ལས་ཀ་དང་།ཐམ་ག་གྲུ་སྒོར།ན་བཟའ་ཉེར་སྤྱད་སོགས་གནང་སྟེ་རེབ་གོང་ཡུལ་གྱི་བླ་དཔོན་ཟུང་འབྲེལ་གྱི་གོ་གནས་སྤྲད།